蘇子翼送黄精酒
作者：朱弁
朝代：宋

paragraphs: 仙經何物堪却老，較功無如太陽草。
龍銜雞銜名雖異，菟公羊公事可考。
蘇君真是神仙裔，橘井陰功貫穹昊。
雲笈書成數萬言，銀關珠宫用心早。
獨知此物有奇効，福地名山爲儲寶。
不惮林泉新斸掘，斥去杵臼謝飾擣。
况從髙士論麹糜，更課公田收秫稻。
一朝靈液浮瓮盎，三冬浩氣生襟抱。
且欣軟飽得澆腸，漫說逆流工補腦。
眼碧那憂散黒花，髮白故應還翠葆。
賈傅只嫌松醥陋，劉墮敢誇桑落好。
直須五斗論解酲，寧待三柸乃通道。
誰知萬里落旄人，亦許匏尊自傾倒。
爲君喚迴雪窖春，八載覊愁供一掃。
曼倩宜分此日桃，安期莫詫他年棗。
何煩更採石斛花，巳覺容顔不枯槁。
根連石室喜入夢，句擬桐溪媿摛藻。
平生我亦愛書扎，朱髓緑腸勤探討。
幸君汲引成此志，鶴駕駸駸望仙島。
吞腥啄腐非夙心，歲晚兹言良可保。